b'\n_START_ARTICLE_\nKV34\n_START_SECTION_\nEl descobriment\n_START_PARAGRAPH_\nHi ha certa controv\xc3\xa8rsia en qui va descobrir la tomba. Sembla que va ser un inspector egipci anomenat Hosni qui la va descobrir el 1898, per\xc3\xb2 va ser l\'arque\xc3\xb2leg Victor Loret qui se n\'adjudic\xc3\xa0 el descobriment aquell mateix any. Loret, que dirigia el Service d\'Antiquit\xc3\xa9s Egyptienne en aquella \xc3\xa8poca, va ser el primer a excavar-la. La va trobar pr\xc3\xa0cticament buida, de l\'enterrament nom\xc3\xa9s en quedava el sarc\xc3\xb2fag de granit, buit i una mica deteriorat, amb forma de cartutx reial (igual que la cambra funer\xc3\xa0ria on est\xc3\xa0 col\xc2\xb7locat), i les restes d\'alguns artefactes funeraris del rei que els lladres es van deixar. Tamb\xc3\xa9 es van trobar dues m\xc3\xb2mies, m\xc3\xa9s modernes, que havien estat escorcollades, malmeses i abandonades emmig de la tomba.\n_START_SECTION_\nSituaci\xc3\xb3\n_START_PARAGRAPH_\nLa tomba es va excavar en una paret for\xc3\xa7a vertical i erosionada per l\'aigua, al fons d\'un petit Uadi que queda a l\'extrem sud de la vall dels Reis. Tot i la gran dificultat per a arribar fins all\xc3\xa0, la tomba va ser saquejada diverses vegades en l\'antiguitat._NEWLINE_Avui dia, s\'hi accedeix mitjan\xc3\xa7ant una escala fins a un sortint que fa com de repl\xc3\xa0, el "repl\xc3\xa0" es converteix en un petit congost que s\'endinsa en la muntanya. Seguint el tra\xc3\xa7at d\'aquest pas, de forma irregular i encaixat entre parets naturals erosionades per l\'aigua, s\'arriba a l\'entrada de la tomba, que \xc3\xa9s tant o m\xc3\xa9s vertical que l\'escala d\'acc\xc3\xa9s i que s\'enfonsa en la roca._NEWLINE_Una mica m\xc3\xa9s amunt de la tomba, sobre l\'espadat al sud del congost, podem trobar el cam\xc3\xad Blanc que recorrien els treballadors de la vall per anar i venir del seu poble Deir el Medina. En aquest cam\xc3\xad, just per sobre de la KV34, queden les restes d\'una cabana de pedra que feien servir els vigilants de la vall quan feien gu\xc3\xa0rdia a finals de l\'Imperi nou.\n_START_SECTION_\nDescripci\xc3\xb3\n_START_PARAGRAPH_\nSegons John Romer, un egipt\xc3\xb2leg i periodista brit\xc3\xa0nic, la tomba es va construir en nou fases, algunes d\'aquestes contempor\xc3\xa0nies o posteriors a l\'enterrament del fara\xc3\xb3, ja que no hi cabia tot l\'aixovar funerari del rei i la van haver d\'ampliar._NEWLINE_S\'hi accedeix per un passad\xc3\xads amb escales que mena a un corredor o rampa i aquest a un altre passad\xc3\xads amb escales. En aquestes escales hi ha dos n\xc3\xadnxols, un a cada costat, que devien contenir est\xc3\xa0tues de guardians o objectes similars (es considera una "avantcambra" o sala 0). D\'aqu\xc3\xad accedim a un corredor amb una lleugera forma de mitja lluna que desemboca a la primera sala pr\xc3\xb2piament dita. Tot aquest primer tram \xc3\xa9s for\xc3\xa7a vertical i fa una baixada constant en direcci\xc3\xb3 a la primera sala. Entre l\'\xc3\xbaltim corredor i la primera sala trobem un pou funerari. El pou t\xc3\xa9 uns sis metres de fond\xc3\xa0ria i \xc3\xa9s el primer que es construeix a la vall (encara no se sap ben b\xc3\xa9 per a qu\xc3\xa8 servia). Aquesta sala t\xc3\xa9 una forma trapezo\xc3\xafdal i dos grans pilars al centre, de forma quadrada i situats en l\xc3\xadnia._NEWLINE_A partir d\'aquesta sala, l\'angle de construcci\xc3\xb3 de l\'hipogeu varia, gira uns 75\xc2\xba cap a l\'esquerra, formant una "L", estructura caracter\xc3\xadstica de les tombes de la XVIII dinastia. A l\'esquerra de l\'entrada, des d\'una mica m\xc3\xa9s enll\xc3\xa0 del centre de la sala (al costat esquerre del segon pilar) i fins a la paret del fons apareix una escala descendent, que du a la cambra funer\xc3\xa0ria, que t\xc3\xa9 forma ovalada. Aquesta \xc3\xbaltima sala t\xc3\xa9 dues cambres annexes a cada costat, totes quatre de forma poligonal i irregular; les de l\'esquerra recorden un rombe i les de la dreta un quadrat o trapezi. Aquesta sala tamb\xc3\xa9 t\xc3\xa9 dos pilars amb les mateixes caracter\xc3\xadstiques que els de la sala anterior. Al fons, amagat pels pilars, i en un nivell m\xc3\xa9s baix (com en un gran gra\xc3\xb3 inferior) trobem el sarc\xc3\xb2fag de granit de Tuthmosis III._NEWLINE_La tomba t\xc3\xa9 una llargada total de 76 metres, i una superf\xc3\xadcie de 311 metres quadrats.\n_START_SECTION_\nLa decoraci\xc3\xb3\n_START_PARAGRAPH_\nL\'estil de la decoraci\xc3\xb3 d\'aquesta tomba \xc3\xa9s pr\xc3\xa0cticament \xc3\xbanic a la vall, nom\xc3\xa9s trobem una decoraci\xc3\xb3 similar a la cambra del sarc\xc3\xb2fag de la KV35, la tomba d\'Amenofis II, el fill i successor de Tuthmosis III. Els sostres estan pintats amb un blau fosc gaireb\xc3\xa9 negre i estan coberts d\'estrelles de cinc puntes. Sota el sostre, a la part m\xc3\xa9s alta de les parets, hi ha una franja decorada amb columnes (en forma de palmera) de colors i sanefes de quadradets i d\'estrelles (vegeu fotografia de la decoraci\xc3\xb3 del pou funerari), es tracta del fris Kheker, que originalment s\'emprava per a decorar la part superior dels murs i que, m\xc3\xa9s tard, va passar a formar part de la decoraci\xc3\xb3 de les tombes de la vall. Tamb\xc3\xa9 hi ha una mena de s\xc3\xb2col pintat a la part inferior de les parets, est\xc3\xa0 format per tres franges horitzontals de color rosat, groc i teula, m\xc3\xa9s una quarta franja, molt m\xc3\xa9s ampla i que va fins a terra, de color negre. Les parets de la primera cambra i de la cambra funer\xc3\xa0ria estan pintades de color beix, probablement imitant el color del papir envellit. El beix serveix de base dels escrits i dibuixos que descriuen el viatge del d\xc3\xa9u Ra per l\'inframon de l\'Amduat. Els textos i els dibuixos dels personatges estan escrits en negre, mentre que s\'utilitzen blaus, vermells, grocs, marfils, marrons i verds per a la decoraci\xc3\xb3. Tamb\xc3\xa9 trobem algunes anotacions i dibuixos en vermell. A la primera sala, la dels pilars, s\'empren els ocres per a decorar el fons de la part superior d\'una llista de d\xc3\xa9us, formant una gran franja ocre a sota de les sanefes._NEWLINE_El tret m\xc3\xa9s destacat de totes aquestes decoracions \xc3\xa9s l\'estil despreocupat dels escrits i dels dibuixos: s\xc3\xb3n molt simplificats, esquem\xc3\xa0tics, com improvisats o copiats r\xc3\xa0pidament amb un tra\xc3\xa7 segur i ferm, seguint les pautes dels papirs escrits en escriptura hier\xc3\xa0tica. El format recorda el de les auques o c\xc3\xb2mics, amb vinyetes, i relatat en franges horitzontals que ocupen tota la paret. Aquestes franges d\'escrits i dibuixos estan separades per unes franges horitzontals que fan de terra de les superiors i de sostre de les inferiors. Tot el conjunt intenta mostrar el dinamisme del viatge, retratant-lo de manera que recorda els inicis de l\'animaci\xc3\xb3 d\'imatges, com els fenaquistoscopis, les animacions de Muybridge o els zo\xc3\xb2trops victorians._NEWLINE_Els gravats del sarc\xc3\xb2fag s\xc3\xb3n m\xc3\xa9s "tradicionals", recorden les decoracions dels grans temples egipcis, amb jerogl\xc3\xadfics molt elaborats. L\'escriptura t\xc3\xa9 una orientaci\xc3\xb3 vertical, excepte en el cas dels cartutxos superiors, escrits en horitzontal formant una mena de sanefa o sostre. Tamb\xc3\xa9 veiem representacions de divinitats i del fara\xc3\xb3, distribu\xc3\xafdes de forma equitativa segons la seva import\xc3\xa0ncia i emmarcades pels jerogl\xc3\xadfics._NEWLINE_En aquesta tomba trobem la primera versi\xc3\xb3 \xc3\xadntegra de l\'Amduat (entre la primera cambra i la cambra funer\xc3\xa0ria) i la primera transcripci\xc3\xb3 de la lletania de Ra (als pilars de la cambra funer\xc3\xa0ria).'